देवतालाब
देवतालाब भारतीय राज्य मध्य प्रदेश के रीवा जिले में एक मध्यम आकार का गाँव है। यहाँ की कुल जनसंख्या वर्ष 2011 की जनगणना अनुसार 1,495 है। यह गाँव रीवा जिले की मऊगंज तहसील में पड़ता है। तहसील मुख्यालय मऊगंज से मनगांव को जोड़ने वाले राष्ट्रीय राजमार्ग 135 पर यह गाँव दोनों कस्बों के लगभग मध्य में स्थित है। देवतालाब की प्रसिद्धि का कारण यहाँ स्थित शिव मंदिर है जिसके बारे में आसपास के लोगों में मान्यता है कि यह एक ही पत्थर का बना हुआ मंदिर है जिसे स्वयं विश्वकर्मा ने एक ही रात में निर्मित किया था। यहाँ प्रतिवर्ष तीन मेले आयोजित होते हैं और काफ़ी संख्या में श्रद्धालु पहुँचते हैं। इसी स्थान के नाम पर मध्य प्रदेश विधानसभा में एक निर्वाचन क्षेत्र देवतालाब विधानसभा निर्वाचन क्षेत्र भी है।